केंद्र ने प्रदेश को दिया 2033 करोड़ का पैकेज
पॉलिटिकल रिपोर्टर, भोपाल |लगातार तीन साल से सूखे और प्राकृतिक आपदा की मार झेल रहे किसानों के लिए अच्छी खबर है। केंद्र सरकार ने अब तक की सबसे बड़ी राशि 2033 करोड़ रुपए राहत पैकेज के तौर पर मंजूर की है। हालांकि राज्य सरकार ने इससे ज्यादा राशि की डिमांड की थी। मुख्यमंत्री शिवराज सिंह चौहान ने कहा कि यह किसानों के लिए अब तक स्वीकृत सबसे बड़ी राहत राशि है। वर्ष 2012-13 में कुछ नहीं मिला था। वर्ष 2013-14 में 502 करोड़ रुपए और 2014-15 में 83 करोड़ रुपए मिले थे। ताजा राहत पैकेज के लिए मुख्यमंत्री ने प्रधानमंत्री नरेंद्र मोदी को भी धन्यवाद दिया है।
सरकार ने किसानों की मदद के लिए 3517 करोड़ आवंटित किए हैं। इनमें से 3266 करोड़ रुपए वितरित किए जा चुके हैं। जिन जिलों में 100 प्रतिशत राशि वितरित की जा चुकी है, उनमें बड़वानी, भिंड, दमोह, दतिया, देवास, डिंडोरी, झाबुआ, नीमच, पन्ना, रायसेन, रीवा, सागर, सिवनी, शहडोल, शिवपुरी, श्योपुर, टीकगमढ़, उमरिया, अनूपपुर, बुरहानपुर और अलीराजपुर शामिल हैं।
hin_Deva hin_Deva hin_Deva